b'\n_START_ARTICLE_\nNitrat\n_START_PARAGRAPH_\nV anorganski kemiji so nitrati soli du\xc5\xa1ikove(V) kisline, ki so mo\xc4\x8dni oksidanti ravno tako kot kislina sama. V organski kemiji pa re\xc4\x8demo nitrati estrom du\xc5\xa1ikove kisline in alkoholov.\n_START_SECTION_\nKemijske lastnosti\n_START_PARAGRAPH_\nNitratni ion je poliatomi\xc4\x8dni ion z empiri\xc4\x8dno formulo NO\xe2\x82\x83\xe2\x81\xbb in molekulsko maso 62,0049 g/mol. Nitratni ion je konjugativna baza du\xc5\xa1ikove kisline, sestavljen iz centralnega du\xc5\xa1ikovega atoma in treh enakih kisikovih atomov v trigonalni planarni razporeditvi. Strukturo NO\xe2\x82\x83\xe2\x81\xbb lahko razlo\xc5\xbeimo z resonanco treh kanonskih struktur:_NEWLINE_Vsi nitrati(V) so v vodi dobro topni. Iz vodnih raztopin kristalizirajo bodisi ionsko zgrajeni brezvodni nitrati(V), (na primer alkalijski nitrati(V)), ali pa kristalohidrati. Mnogi brezvodni nitrati(V) so neobstojne in zelo higroskopne spojine, (na primer kalcijev nitrat(V) ali nitrati(V) prehodnih kovin). Termi\xc4\x8dni razkroj nitratov(V) je odvisen od polarizacijske mo\xc4\x8di kationa in od obstojnosti reakcijskih produktov. Alkalijski nitrati(V) razpadejo pri 300 do 400\xc2\xa0\xc2\xb0C na kisik in nitrate(III), ki so termi\xc4\x8dno razmeroma obstojni, (nad 600\xc2\xa0\xc2\xb0C razpadejo do oksidov):_NEWLINE_2 NaNO\xe2\x82\x83 \xe2\x86\x92 2 NaNO\xe2\x82\x82 + O\xe2\x82\x82_NEWLINE_Nitratni(V) ion, NO3-, je lahko ligand v koordinacijskih spojinah, in sicer enovezni ligand, (na primer v ionu [CO(NO3)(NH3)5]2+), \xc5\xa1e pogosteje pa dvovezni ligand (na primer v ionu [Ce(NO3)6]3-)._NEWLINE_V organski kemiji je nitrat funkcionalna skupina s splo\xc5\xa1no formulo RONO2. So estri du\xc5\xa1ikove kisline in alkoholov, ki nastanejo z reakcijo nitroksilacije. Primer so metilni nitrat, ki nastane z reakcijo metanola in du\xc5\xa1ikove kisline, nitrat vinske kisline, in neustrezno imenovan nitroglicerin.\n_START_SECTION_\nSorodne snovi\n_START_PARAGRAPH_\nNitratov(V) ne smemo zamenjevati z nitrati(III) oziroma nitriti (NO\xe2\x82\x82\xe2\x81\xbb), ki so soli du\xc5\xa1ikove(III) kisline. Organske spojine, ki vsebujejo du\xc5\xa1ikovo funkcionalno skupino (ima enako formulo in strukturo kot nitratni ion vendar je en oksidni ion (O\xe2\x81\xbb) zamenjan z R skupino), so znane kot du\xc5\xa1ikove spojine.\n_START_SECTION_\nU\xc4\x8dinki na vodno \xc5\xbeivljenje\n_START_PARAGRAPH_\nV sladki vodi ali v sistemu re\xc4\x8dnih ustij lahko nitrati dose\xc5\xbeejo visoko raven, ki je mo\xc5\xbeen vzrok za pogin rib. Kljub temu, da je nitrat mnogo manj toksi\xc4\x8den kot amonijak ali nitrit, lahko koncentracija ve\xc4\x8dja od 30 ppm ovira rast, oslabi imunski sistem in povzro\xc4\x8di stres nekaterim vrstam vodnih organizmov._NEWLINE_Osnovni vir pove\xc4\x8danja koncentracije nitratov v vodnih sistemih je odtekanje vode s povr\xc5\xa1in, katere so prejele preveliko koli\xc4\x8dino du\xc5\xa1ikovih gnojil. Ta pove\xc4\x8dana koncentracija lahko vodi do pove\xc4\x8danega cvetenja alg in tako pride do pomanjkanja kisika, ki povzro\xc4\x8di spremembe v ekosistemih, ter da nekaterim skupinam organizmov prevlado na drugimi. Ker se nitrati popolnoma raztopijo v vodi, ji posledi\xc4\x8dno pogosto uporabljamo kot indikator kvalitete vode._NEWLINE_Ob razpadu oziroma razkroju so nitrati popolnoma normalen kemijski produkt. Na kvaliteto vode tako lahko vpliva podtalna voda nad katero je veliko gnijo\xc4\x8dih sistemov, saj ostanki razkroja odtekajo v vodo. Jezera, ki se napajajo s podzemno vodo, so na ta na\xc4\x8din pogosto onesna\xc5\xbeena z nitrati.\n_START_SECTION_\nU\xc4\x8dinki na \xc4\x8dloveka\n_START_PARAGRAPH_\nLjudje smo tako nitratom izpostavljeni preko hrane in vode. Nahajajo se v nekaterem sadju in zelenjavi (npr. v pesi, zeleni solati, redkvi, \xc5\xa1pina\xc4\x8di). Na univerzi v Uppsali pa so v nedavni raziskavi ugotovili, da ravno nitrati v tej zelenjavi \xc5\xa1\xc4\x8ditijo \xc5\xbeelodec pred po\xc5\xa1kodbami. Prav tako so lahko nekaterim \xc5\xbeivilom dodani kot konzervansi (npr. prekajeno meso) ter so tudi sestavni del nekaterih zdravil. Tako ljudje zaradi razli\xc4\x8dni prehrambnih navad zau\xc5\xbeijemo razli\xc4\x8dno koli\xc4\x8dino nitratov. Dele\xc5\xbe vnosa nitratov preko pitne vode v telo nara\xc5\xa1\xc4\x8da z nara\xc5\xa1\xc4\x8danjem koncentracije nitratov v pitni vodi._NEWLINE_Nitrati se v telesu reducirajo v nitrite. Najbolj znan \xc5\xa1kodljiv u\xc4\x8dinek nitratov oz. nitritov na zdravje je pojav methemoglobinemije, kot posledica oksidacije hemoglobina. Oksidiran hemoglobin - methemoglobin ne more prena\xc5\xa1ati kisika po telesu. Dodatno lahko poslab\xc5\xa1a methemoglobinemijo prisotnost bakterij v pitni vodi in oku\xc5\xbeba prebavil. Zaradi posebnosti v razvoju so najbolj ogro\xc5\xbeeni dojen\xc4\x8dki do 6 mesecev starosti, predvsem zalivan\xc4\x8dki._NEWLINE_Ogro\xc5\xbeene pa so lahko tudi nose\xc4\x8dnice in ljudje s pomanjkanjem nekaterih encimov. Prav tako opozarjajo na mo\xc5\xbenost \xc5\xa1kodljivega delovanja na otroka zaradi prehajanja nitratov v materino mleko. \xc5\xa0tevilne \xc5\xa1tudije o pojavljanju drugih obolenj v povezavi z nitrati v pitni vodi niso dale enotnih rezultatov. Do sedaj zbrani podatki ne dopu\xc5\xa1\xc4\x8dajo trdnih zaklju\xc4\x8dkov o drugih vplivih na zdravje \xc4\x8dloveka. Ocena rakotvornosti nitratov, nitritov in endogenih nitrozaminov pri Svetovni zdravstveni organizaciji \xc5\xa1e poteka. Prav tako \xc5\xa1e ni trdnih zaklju\xc4\x8dkov o vplivih me\xc5\xa1anic nitratov z drugimi polutanti na zdravje._NEWLINE_V Pravilniku o pitni vodi (Ur.l. RS \xc5\xa1t.:19/04 in 35/04) so nitrati in nitriti uvr\xc5\xa1\xc4\x8deni v Prilogo 1, del B med kemijske parametre. Mejna vrednost je 50 mg/l za nitrat (NO\xe2\x82\x83\xe2\x81\xbb) in 0,50 mg/l za nitrit (NO\xe2\x82\x82\xe2\x81\xbb)._NEWLINE_Pitna voda s koncentracijami nitratov nad vrednostjo 50 mg/l predstavlja zdravstveni problem za dojen\xc4\x8dke, nose\xc4\x8dnice in doje\xc4\x8de matere. U\xc5\xbeivanje take vode zanje ni primerno in je potrebna omejitev uporabe. Prekuhavanje vode nitratov ne uni\xc4\x8di, zaradi izhlapevanja vode se njihova koncentracija lahko celo povi\xc5\xa1a. Ukrepi za zmanj\xc5\xa1anje izpostavljenosti nitritom in nitratom preko pitne vode so kratkoro\xc4\x8dni in dolgoro\xc4\x8dni.\n_START_SECTION_\nU\xc4\x8dinki na vinsko mu\xc5\xa1ico\n_START_PARAGRAPH_\nVinska mu\xc5\xa1ica vrste Drosophila kreuh je dvokrilec, ki predstavlja enega najbolj raz\xc5\xa1irjenih organizmov na svetu. V znanosti je eden izmed najpogosteje uporabljenih organizmov za prou\xc4\x8devanje \xc5\xa1tevilnih znanstvenih vpra\xc5\xa1anj, ki se dotikajo \xc5\xa1tevilnih podro\xc4\x8dij, kot so genetika, evolucija in fiziologija._NEWLINE_Tako so vinsko mu\xc5\xa1ico uporabili tudi za raziskave o vplivu svin\xc4\x8devega (V) nitrata (Pb(NO3)2). Ugotovljeno je bilo, da se mu\xc5\xa1ici podalj\xc5\xa1a \xc4\x8das poteka preobrazbe, ter da se zmanj\xc5\xa1a \xc5\xa1tevilo potomcev. Ugotovili so tudi, da je ravno svin\xc4\x8dev nitrat kriv za pojav nepravilnosti na krilih in trupu.'